钦定古今图书集成/理学汇编/经籍典/第137卷 > 《关睢》
## 钦定古今图书集成/理学汇编/经籍典/第137卷 > 《关睢》

古者，天子左五钟，将出则撞黄钟，而右五钟皆应之，
马鸣中律，驾者有文，御者有数。立则磬折，拱则抱鼓，
行步中规，折旋中矩。然后太师奏升车之乐，告出也。
入则撞《蕤宾》以治容貌，容貌得则颜色齐，颜色齐则
肌肤安。《蕤宾》有声，鹄震马鸣，及倮介之虫，无不延颈
以听。在内者皆玉色，在外者皆金声。然后少师奏升
堂之乐，即席告入也。此言音乐相和，物类相感，同声
相应之义也。《诗》云：“钟鼓乐之”，此之谓也。